text: করোনাভাইরাসের সংক্রমণ নিয়ন্ত্রণে না আসায় ৫ রোহিঙ্গা ক্যাম্পে বাড়ল লকডাউন – The New Nation | Bangla Version
  Tuesday, June 1st, 2021, 1:49 pm
  করোনাভাইরাসের সংক্রমণ নিয়ন্ত্রণে না আসায় ৫ রোহিঙ্গা ক্যাম্পে বাড়ল লকডাউন
  করোনাভাইরাসের সংক্রমণ নিয়ন্ত্রণে না আসায় কক্সবাজারের টেকনাফ ও উখিয়া উপজেলায় এবং ৫টি রোহিঙ্গা ক্যাম্পে আগামী ৬ জুন পর্যন্ত কঠোর লকডাউন বাড়ান হয়েছে।
  এর আগে, গত ২১ মে থেকে ৩১ মে পর্যন্ত দশ দিন 'কঠোর লকডাউন' ঘোষণা করে স্থানীয় প্রশাসন।
  টেকনাফ উপজেলা নির্বাহী কর্মকর্তা মো. পারভেজ চৌধুরী ও উখিয়া উপজেলা নির্বাহী কর্মকর্তা নিজাম উদ্দিন আহমেদ জানান, 'কক্সবাজার জেলা করোনা প্রতিরোধ কমিটির সিদ্ধান্ত অনুসারে সীমান্ত উপজেলা টেকনাফে ২১ মে থেকে ৩১ মে পর্যন্ত লকডাউন দেওয়া হয়েছিল। করোনা আক্রান্তের সংখ্যা নিয়ন্ত্রণে না আসায় আগামী ৬ জুন পর্যন্ত লকডাউন বাড়ান হয়েছে। করোনার সংক্রমণ বৃদ্ধি এবং রোহিঙ্গা অধ্যুষিত এলাকা হওয়ায় এই দুই উপজেলায় কঠোরভাবে লকডাউন বাস্তবায়ন হবে।
  এদিকে উখিয়া ও টেকনাফের ৫টি রোহিঙ্গা ক্যাম্পেও মঙ্গলবার থেকে আরও ১ সপ্তাহের জন্য লকডাউনের সময়সীমা বৃদ্ধি করা হয়েছে।
  অতিরিক্ত শরণার্থী ত্রাণ ও প্রত্যাবাসন কমিশনার মোহাম্মদ সামসুদ্দৌজা বলেন, সংক্রমণ বেড়ে যাওয়ায় উখিয়ার ২, ৩, ৪, ১৫ ও ২৪ নাম্বার ক্যাম্পকে ১০ দিনের জন্য লকডাউন করে দেওয়া হয়েছিল। তা আরও ৬ দিনের জন্য বৃদ্ধি করা হয়েছে।
  করোনা সংক্রমণ নিয়ন্ত্রণে না আসায় এ লকডাউন ঘোষণা করা হয়েছে। ক্যাম্পে চিকিৎসা, খাদ্য পণ্যসহ জরুরি কার্যক্রম ছাড়া সকল প্রকার কার্যক্রম বন্ধ রয়েছে বলেও জানান তিনি।